Нават калі ўявіць сабе, што праграма выдання Метрыкі, якая зараз здзяйсняецца, будзе паспяхова рэалізована, сітуацыя наўрад ці зменіцца радыкальна. Да моманту выхаду з друку апошняй кнігі першыя даўно ўжо стануць бібліяграфічнымі рарытэтамі, што патрабуюць новага перавыдання (як сёння справа абстаіць з кнігамі, выдадзенымі на пачатку ХХ стагоддзя). Высокі кошт выдання азначае, што поўны яго камплект будзе мецца толькі ў лічаных месцах – буйных бібліятэках, навуковых цэнтрах, у асобных калекцыянераў. Нават сярод гісторыкаў, якія прафесійна вывучаюць перыяд, што асветлены дакументамі Метрыкі, толькі адзінкі знойдуць дастатковыя сродкі, каб набыць некалькі соцен тамоў коштам у 10–20 даляраў, і дастаткова места, каб размясціць гэтыя тамы ў сваіх кватэрах. У гэтым сэнсе становішча будзе не вельмі адрознівацца ад таго, што мы маем зараз, калі мікрафільмы Метрыкі даступныя ў архівах Масквы, Вільнюса, Мінска і Кіева.